ai4bharat/Pralekha huggingface dataset:
आरोग्य आणि कुटुंब कल्याण मंत्रालय
लोकसंख्या, मानवी भांडवल आणि शाश्वत विकास या विषयावरील चर्चासत्राचे डॉ. भारती पवार यांच्याकडून उद्घाटन
केंद्रीय आरोग्य आणि कुटुंब कल्याण राज्यमंत्री डॉ. भारती प्रवीण पवार यांनी आज नवी दिल्ली येथे लोकसंख्या, मानवी भांडवल आणि शाश्वत विकास या विषयावरील एका चर्चासत्राचे उद्घाटन केले आणि अध्यक्षपद भूषवले. यावेळी त्यांनी दिल्ली विद्यापीठातील इन्स्टिट्यूट ऑफ इकॉनॉमिक ग्रोथ या संस्थेत एका लोकसंख्या घड्याळाचे देखील अनावरण केले. केंद्रीय मंत्र्यांच्या हस्ते यावेळी डॉ. दीपंजली हलोई आणि डॉ. सुरेश शर्मा यांनी लिहिलेल्या ‘इन्फन्ट अँड चाईल्ड मॉर्टेलिटी इन आसाम- डेमोग्राफिक अँड सोशियो इकॉनॉमिक इंटररिलेशन्स’ या पुस्तकाचे आणि एचएमआयएस माहितीपत्रक/ रेडी रेकनर याचे देखील प्रकाशन करण्यात आले. यावेळी भारती पवार यांनी सर्वांना गणेश चतुर्थीच्या शुभेच्छा दिल्या. काही अंदाजांनुसार 2027 पर्यंत भारत जगातील सर्वाधिक लोकसंख्येचा देश बनणार असल्याने भारतातील लोकसंख्या या विषयावर अधिक व्यापक विचारमंथन होण्याची आणि त्याबाबत जागरुकता निर्माण करण्याची गरज पवार यांनी व्यक्त केली.
देशभरातील आरोग्यविषयक पायाभूत सुविधा बळकट करण्यासाठी आणि ‘सर्वांसाठी आरोग्य’ हा पंतप्रधानांचा दृष्टीकोन साकार करण्यासाठी आरोग्य आणि कुटुंब कल्याण मंत्रालय वचनबद्ध असल्याची बाब त्यांनी अधोरेखित केली. लोकसंख्या स्थिर करण्याचा लोकसंख्या धोरणाचा उद्देश असला पाहिजे आणि त्यासाठी बृहद आणि सूक्ष्म असे दोन्ही प्रकारचे दृष्टीकोन आवश्यक असल्याचे पवार यांनी नमूद केले. सर्वांना स्वच्छ इंधन, निवारा, स्वच्छ पाणी आणि आरोग्य सुविधा पुरवण्यासाठी सरकार प्रयत्नशील आहे, असे त्यांनी सांगितले. लोकांचे कल्याण करण्यासाठी आणि त्यांना चांगल्या सुविधा उपलब्ध करून देण्यासाठी लोकसंख्येचा आढावा घेण्याचे काम अतिशय महत्त्वाचे असल्याचे सांगत यामध्ये लोकसंख्या संशोधन केंद्रे समकालीन विषयांवर संशोधन करत कशा प्रकारे महत्त्वाची भूमिका बजावत आहेत, याकडे त्यांनी लक्ष वेधले. या केंद्रांनी केलेल्या व्यापक संशोधनाचा उपयोग लोकसंख्याविषयक धोरण तयार करण्यासाठी आणि योजनांचे मूल्यमापन करण्यासाठी अतिशय उपयुक्त असल्याचे सांगत या केंद्रांची प्रशंसा केली.
पंतप्रधान कार्यालय
एअरो इंडिया हा सहकार्यासाठीचा उत्कृष्ट मंच, पंतप्रधानांचे प्रतिपादन
भारताकडे संरक्षण व अंतराळ तंत्रज्ञानातील अमर्याद क्षमता आहेत व एअरो इंडिया हा त्यासंदर्भातील सहकार्यासाठीचा उत्कृष्ट मंच आहे, असे प्रतिपादन पंतप्रधान नरेंद्र मोदी यांनी केले आहे.
“भारताकडे संरक्षण व अंतराळ तंत्रज्ञानातील अमर्याद क्षमता आहेत. या क्षेत्रातील सहयोगासाठी एअरो इंडिया उत्कृष्ट मंच आहे. भारत सरकारने या क्षेत्रांमध्ये भविष्यवेधी सुधारणा आणल्या आहेत यामुळे आत्मनिर्भर होण्याच्या आपल्या संकल्पाला प्रोत्साहन मिळेल”, असे आपल्या ट्विटर संदेशात पंतप्रधानांनी म्हटले आहे.
India offers unlimited potential in defence and aerospace. Aero India is a wonderful platform for collaborations in these areas.
— Narendra Modi  February 3, 2021
The Government of India has brought futuristic reforms in these sectors, which will add impetus to our quest to become Aatmanirbhar. https://t.co/0m123xhL5x
ग्राहक व्यवहार, अन्न आणि सार्वजनिक पुरवठा मंत्रालय
जीईई लिमिटेडच्या कार्यस्थळांवर भारतीय मानक ब्युरोच्या अधिकाऱ्यांनी टाकले छापे
जीईई लिमिटेडकडून गुणवत्ता नियंत्रण आदेशाचे उल्लंघन केल्याचे आढळले
भारतीय मानक ब्युरोच्या , मुंबई शाखेच्या अधिकाऱ्यांच्या पथकाने 23.02.2022 रोजी मे.जीईई लिमिटेड या कंपनीच्या ठाणे जिल्ह्यात कल्याण-भिवंडी रस्त्यावर असलेल्या कार्यस्थळांवर सक्तवसुली संदर्भात शोध आणि जप्ती मोहीम राबवली. आयएस 15769 नुसार कार्बन किंवा कार्बन-मॅंगनीज पोलादाच्या गॅस शील्ड आणि सेल्फ-शिल्डेड मेटल वेल्डिंगसाठी फ्लक्स कोर्ड  इलेक्ट्रोड्स संदर्भातील गुणवत्ता नियंत्रण आदेशाचे उल्लंघन तपासण्यासाठी ही मोहीम राबवण्यात आली.
जीईई लिमिटेडच्या आवारात छापे टाकल्यानंतर या कंपनीने दिनांक 12.03.2021 रोजी लागू करण्यात आलेल्या एस.ओ 1203  गुणवत्ता नियंत्रण आदेशाचे उल्लंघन केल्याचे आढळले. आयएस 15769 नुसार, वेल्डिंग वायर- फ्लक्स कोर्ड वायर, 1.2 मिमी आणि 1.6 मिमी चा समावेश असलेले सुमारे = 174 बॉक्सेस  जप्त करण्यात आले
भारतीय मानक ब्युरोच्या मानक चिन्हाचा गैरवापर केल्यास 2016 च्या कायद्यानुसार दोन वर्षांपर्यंत तुरुंगवास किंवा किमान 2,00,000 रुपये दंडाची शिक्षा किंवा दोन्ही शिक्षेची तरतूद आहे. न्यायालयात या गुन्ह्याबद्दल खटला दाखल करण्याची कार्यवाही सुरू आहे.मोठा नफा मिळवण्यासाठी बनावट आयएसआय चिन्ह असलेली उत्पादने तयार करून ग्राहकांना विकली जात असल्याचे अनेकवेळा निदर्शनाला आले आहे.
खरेदी करण्यापूर्वी नागरिकांनी http://www.bis.gov.in या भारतीय मानक ब्युरोच्या संकेतस्थळाला भेट देऊन उत्पादनावरील आयएसआय चिन्हाची सत्यता तपासण्याची विनंती भारतीय मानक ब्युरोने नागरिकांना केली आहे. कोणत्याही उत्पादनावर आयएसआय चिन्हाचा गैरवापर केल्याचे आढळून आल्यास त्याची माहिती नागरिकांनी,प्रमुख, एमयुबओ -II, पश्चिम प्रादेशिक कार्यालय, बीआयएस, मानकालय, ई 9, मरोळ टेलिफोन एक्सचेंजच्या मागे, अंधेरी , मुंबई - 400 093. या पत्त्यावर संबंधितांना द्यावी, अशी विनंती देखील नागरिकांनी करण्यात आली आहे. hmubo2@bis.gov.in या ईमेल आयडीवर देखील ई-मेलद्वारे अशा तक्रारी करता येतील. अशा माहितीचा स्रोत गोपनीय ठेवला जाईल.
राष्ट्रपती कार्यालय
चेंज ऑफ गार्ड समारंभ 14, 21 आणि 28 जानेवारी रोजी होणार नाही
नवी दिल्ली, 11 जानेवारी 2023
प्रजासत्ताक दिन परेड  आणि बीटिंग रिट्रीट समारंभाचा सराव असल्यामुळे 14 ते 28 जानेवारी 2023  दरम्यान चेंज ऑफ गार्ड समारंभ होणार नाही.
N.Chitale/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 99
पंतप्रधान कार्यालय
ओडिया नववर्ष आणि महाबिशुबा पाना संक्रांतीच्या निमित्ताने पंतप्रधानांच्या जनतेला शुभेच्छा
नवी दिल्ली, 14 एप्रिल 2022
पंतप्रधान, नरेंद्र मोदी यांनी जनतेला ओडिया नववर्ष आणि महाबिशुबा पाना संक्रांतीच्या शुभेच्छा दिल्या आहेत.
ट्विट संदेशामध्ये पंतप्रधान म्हणाले;
"ओडिया नववर्ष आणि महाबिशुबा पाना संक्रांतीच्या हार्दिक शुभेच्छा.
नवीन वर्ष भरभरून आनंदाचे जावो. आपल्या समाजात बंधुभावाची भावना वाढीस लागो आणि सर्वांना निरामय आरोग्य लाभो.”
S.Thakur/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
भारतीय तटरक्षक दलाकडून पश्चिम किनारपट्टीवर ‘ऑपरेशन सजग’ ही तटीय सुरक्षा कवायत
नवी दिल्ली, 18 सप्टेंबर 2023
'ऑपरेशन सजग', ही किनारपट्टी सुरक्षा रचनेतील सर्व भागधारकांचा समावेश असलेली कवायत, भारतीय तटरक्षक दलाने 18 सप्टेंबर 2023 रोजी पश्चिम किनारपट्टीवर राबवली. या कवायतीमुळे किनारपट्टी सुरक्षा यंत्रणेचे पुनर्प्रमाणीकरण करणे आणि समुद्रातील मच्छिमारांमध्ये जागरूकता निर्माण करणे सुलभ बनले.
कवायती दरम्यान, समुद्रातील सर्व मासेमारी नौका, मालवाहू पडाव आणि सागरी नावांच्या कागदपत्रांची आणि क्रू पासची व्यापक तपासणी आणि पडताळणी करण्यात आली. या कवायतीमध्ये सीमाशुल्क, सागरी पोलीस, बंदरे आणि भारतीय नौदलाच्या एकूण 118 जहाजांनी भाग घेतला.
किनारी सुरक्षा रचना मजबूत करण्यासाठी मच्छिमारांसाठी बायोमेट्रिक कार्ड जारी करणे, प्रत्येक राज्यानुसार मासेमारी नौकांचे ठराविक कलर कोडिंग, मासे लँडिंग केंद्रांचे व्यवस्थापन तसेच प्रवेश/ निर्गमन चेक पॉईंट्सवर प्रवेश नियंत्रण, कोस्टल मॅपिंग, सुरक्षा संस्थांसाठी विशिष्ट सागरी बँड फ्रिक्वेंसी नियुक्त करणे, भारतीय तटरक्षक दलाकडून सागरी पोलिस कर्मचार्यांना प्रशिक्षण देणे यासारख्या अनेक उपाययोजनांचा समावेश करण्यात आला आहे.
सुरक्षा यंत्रणांना बायोमेट्रिक कार्ड रीडरही देण्यात आले आहेत. तटीय सुरक्षा रचना अंतर्गत शिडाच्या होड्यांच्या देखरेखीशिवाय, बेट सुरक्षा आणि समुदाय संवाद कार्यक्रम देखील राबविण्यात आले.
दिवसभर चालणाऱ्या या कवायतीचे प्रत्येक महिन्यात आयोजन केले जाते आणि यातून मिळालेली माहिती किनारपट्टीच्या सुरक्षा रचनेत सुधारणा करण्यासाठी मार्गदर्शक मानली जाते. या कवायतीमुळे किनारपट्टीच्या सुरक्षेतील महत्त्वाचे धडे मिळण्यासोबतच कल अधोरेखित करणे आणि विविध किनारी सुरक्षा उपायांच्या अंमलबजावणीची पडताळणी करता येते.S.Kakade/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 85
पंतप्रधान कार्यालय
हानुक्का निमित्त पंतप्रधानांनी इस्रायल आणि ज्यू लोकांना दिल्या शुभेच्छा
पंतप्रधान नरेंद्र मोदी यांनी जगभरातील इस्रायलच्या लोकांना आणि ज्यू मित्रांना हानुक्का उत्सवानिमित्त शुभेच्छा दिल्या.
ट्विट संदेशात मोदी म्हणाले,
"जगभरातील इस्रायलच्या लोकांना आणि ज्यू मित्रांना चाग हानुक्का सेमेयाह. हा उत्सव आपल्या जीवनात शांतता आणि प्रकाश घेऊन येवो आणि आपल्या लोकांमधील नाते अधिक वृद्धिंगत होवो."
ह्या ट्विटमध्ये त्यांनी इस्रायलचे पंतप्रधान बेंजामिन नेतान्याहू आणि राष्ट्र्पती रुवेन रिव्हलिन यांना टॅग केले. पंतप्रधान नरेंद्र मोदी यांनी हिब्रू भाषेतही ट्विट केले.
M.Chopade/S.Kane/P.Kor
कार्मिक, सार्वजनिक तक्रार आणि निवृत्ती वेतन मंत्रालय
केंद्र सरकारी कर्मचाऱ्यांचे ज्येष्ठ नागरिकत्वाचे अधिकार
नवी दिल्ली, 19 डिसेंबर 2018
ज्येष्ठ नागरिकांची वयोमर्यादा कमी करण्याचा कुठलाही प्रस्ताव सध्या विचाराधीन नसल्याचे, सामाजिक न्याय आणि सशक्तीकरण मंत्रालयाने आज सांगितले.
सरकारी कर्मचाऱ्यांना सेवानिवृत्तीनंतर पेंशन मिळवण्याचा अधिकार आहे मात्र, केंद्र सरकारच्या कर्मचाऱ्यांचे सेवानिवृत्तीचे वय वाढवण्याचा किंवा कमी करण्याचा कोणताही प्रस्ताव देखील विचाराधीन नाही.
केंद्र सरकारच्या निवृत्त कर्मचाऱ्यांच्या पेंशन अधिकारांची ठळक वैशिष्ट्य खालीलप्रमाणे आहेत :
- सरकारी कर्मचारी  पात्रतेची सेवा पूर्ण केल्यानंतर नियमांनुसार सेवानिवृत्त होत असतील तर, शेवटच्या 10 महिन्यांच्या सरासरी वेतनाच्या 50 टक्के निवृत्तीवेतन किंवा शेवटच्या महिन्यातील पगाराच्या 50 टक्के पेंशन. यापैकी जे लाभदायक आहे, त्यासाठी पात्र आहेत.
- वयाची 80 वर्षे किंवा त्याहून अधिक पूर्ण झाल्यानंतर, 20 टक्के ते 100 टक्के अतिरिक्त निवृत्तीवेतन सरकारी कर्मचाऱ्याना देय असेल.
- सेवानिवृत्त सरकारी कर्मचारी त्याच्या / तिच्या पेंशनच्या जास्तीत जास्त 40 टक्के रक्कम एकरकमी पैसे घेण्यास पात्र असतील.
- सेवानिवृत्तीनंतर, सरकारी कर्मचारी त्याच्या / तिच्या मर्यादा आणि पात्रता सेवेच्या कालावधीच्या आधारावर सेवानिवृत्ती ग्रॅच्युइटीसाठी पात्र असतील.
- केंद्र सरकारच्या निवृत्तीवेतनधारकाच्या मृत्यूनंतर, कुटुंब नियमानुसार पेंशनसाठी पात्र असेल. 80 वर्षे आणि त्यावरील वयाच्या व्यक्तींच्या कौटुंबिक निवृत्तिवेतनात 20 टक्के ते 100 टक्के पर्यंत वाढ करण्यात आली आहे.
- ज्या सरकारी कर्मचाऱ्याचे नोकरीच्या सात वर्षांच्या सेवेनंतर निधन झाले असेल, त्याचे कुटुंब दहा वर्षांसाठी 50 टक्के निवृत्तीवेतनासाठी पात्र असेल. त्यानंतर, कर्मचाऱ्याच्या शेवटच्या वेतनाच्या 30 टक्के रक्कम कुटुंबाला मिळेल.
कार्मिक, सार्वजनिक तक्रार व पेंशन मंत्रालय राज्यमंत्री डॉ. जितेंद्र सिंह यांनी लोकसभेत ही माहिती दिली .
N.Sapre/R.Aghor/P.Malandkar
(Visitor Counter : 113
रेल्वे मंत्रालय
‘फ्रेट कॉरिडॉर कॉर्पोरेशन’च्या प्रगतीचा रेल्वे आणि वाणिज्य, उद्योग मंत्री पीयूष गोयल यांनी घेतला आढावा
सर्व कंत्राटदारांच्या कामाचे काटेकोर निरीक्षण करण्याचे निर्देश
केंद्रीय रेल्वे आणि वाणिज्य, उद्योग मंत्री पीयूष गोयल यांनी आज मालवाहतुकीसाठी समर्पित असलेल्या ‘फ्रेट कॉरिडॉर कॉर्पोरेशन इंडिया लिमिटेड च्या कामाच्या प्रगतीचा आढावा घेतला. या बैठकीमध्ये वरिष्ठ अधिका-यांनी प्रकल्पाच्या सद्यस्थितीची माहिती दिली. पश्चिम कॉरिडॉरला जोडणा-या उत्तर प्रदेशातल्या दादरी ते मुंबईच्या जवाहरलाल नेहरू पोर्ट- जेएनपीटी या पट्टयाचे काम तसेच पूर्व कॉरिडॉरच्या पंजाबातल्या लुधियानाजवळच्या सहनेवाल ते पश्चिम बंगालमधील डंकुनी या मार्गाचे काम डिसेंबर 2021 पर्यंत पूर्ण होईल अशी अपेक्षा आहे.
कोविड-19 महामारीमुळे टाळेबंदीच्या काळामध्ये झालेले नुकसान भरपाई करण्यासाठी प्रकल्पांचे काम वेगाने पूर्ण करण्यात यावे, असे निर्देश मंत्री पीयूष गोयल यांनी दिले. तसेच कामातली आव्हाने लक्षात घेवून मिशन मोडवर उपाय योजण्यात यावेत, असेही त्यांनी सांगितले. कामासाठी उत्साही तसेच ताज्या दमाचे, नवा विचार करणा-या लोकांना प्रोत्साहन द्यावे, असे गोयल यांनी सांगितले.
डेडिकेटेड फ्रेट कॉरिडॉर  हा भारत सरकारने हाती घेतलेला सर्वात मोठा पायाभूत प्रकल्प आहे. या प्रकल्पासाठी अंदाजे 81,459 कोटी रुपये खर्च अपेक्षित आहे.
M.Iyangar/S.Bedekar/P.Kor
दूरसंचार आणि माहिती तंत्रज्ञान मंत्रालय
गोवा टपाल विभागाकडून ‘गोवा काजू फेणी’ विषयावर विशेष कव्हर आणि कॅन्सलेशनचे प्रकाशन
पणजी, 12 ऑगस्ट 2021
गोवा टपाल विभागाकडून स्वातंत्र्याच्या अमृत महोत्सव कार्यक्रमाचा भाग म्हणून 30 नोव्हेंबर ते 2 डिसेंबर 2021 दरम्यान गोवापेक्स 2021 या जिल्हास्तरीय आभासी फिलाटेली प्रदर्शनाचे आयोजन करण्यात आले आहे. या आयोजनातील पहिल्या टप्प्यात आज गोवा काजू फेणीवर विशेष कव्हर आणि कॅन्सलेशनचे पोस्ट मास्तर जनरल कर्नल एस एफ एच रिझवी यांच्या हस्ते प्रकाशन करण्यात आले. पणजी मुख्यालयात हे कव्हर विक्रीसाठी उपलब्ध आहे.
अमृत महोत्सव आणि गोवा मुक्ती हिरक महोत्सवी वर्ष यानिमित्ताने आगामी प्रदर्शनाचे आयोजन करण्यात आले आहे. यात फिलाटेलीच्या माध्यमातून भारतीय संस्कृती आणि गोव्यातील वारसास्थळे आणि संस्कृतीविषयी महत्त्वपूर्ण माहिती मिळण्यास मदत होणार आहे.
फेणी तयार करण्याच्या प्रक्रियेवर आजचे कव्हर आधारीत आहे. आजच्या विशेष कॅन्सलेशन प्रकाशनाप्रसंगी वरिष्ट टपाल अधीक्षक डॉ सुधीर जाखेरे, गोवा फिलाटेली आणि न्यूमीस्मॅटीक सोसायटीचे अध्यक्ष डॉ रमेश कुमार यांची उपस्थिती होती.
पंतप्रधान कार्यालय
निरोगी दृष्टी मिळविण्यासाठी काशी येथे सुरु असलेल्या अभियानाची पंतप्रधानांकडून प्रशंसा
निरोगी दृष्टी, समृद्ध काशी’ अभियानाशी जोडल्या गेलेल्या सर्वांना पंतप्रधान नरेंद्र मोदी यांनी शुभेच्छा दिल्या आहेत.
केंद्रीय आरोग्य आणि कुटुंब कल्याण मंत्री डॉ.मनसुख मांडवीय यांच्या ट्विट संदेशाला प्रतिसाद म्हणून पाठविलेल्या ट्विट संदेशात पंतप्रधान म्हणाले:
“या अभियानात सहभागी झालेल्या माझ्या सर्व काशीवासी बंधू-भगिनींना माझ्याकडून हार्दिक शुभेच्छा. तुम्हां सर्वांचे निरोगी जीवन काशीच्या विकासाला नवी शक्ती देईल.”
ग्राहक व्यवहार, अन्न आणि सार्वजनिक पुरवठा मंत्रालय
देशात पुरेशी उपलब्धता सुनिश्चित करण्यासाठी तुकडा तांदळाच्या निर्यात धोरणात सुधारणा : सुधांशू पांडे
देशातील कुक्कुटपालन उद्योग तसेच इतर पशुखाद्यांसाठी वापरण्यात येणाऱ्या तुकडा तांदळाची पुरेशी उपलब्धता सुनिश्चित करण्यासाठी तसेच इथेनॉल मिश्रण कार्यक्रमाच्या यशस्वी अंमलबजावणीसाठी इथेनॉल निर्मितीसाठी सरकारने तुकडा तांदळाच्या निर्यात धोरणात सुधारणा केली आहे अशी माहिती ग्राहक व्यवहार आणि अन्न आणि सार्वजनिक वितरण मंत्रालयाच्या अन्न आणि सार्वजनिक वितरण विभागाचे सचिव सुधांशू पांडे यांनी आज माध्यमांशी बोलताना दिली.
भारतात दरवर्षी सुमारे 50-60 लाख मेट्रिक टन इतका तुकडा तांदूळ होतो आणि तो प्रामुख्याने कुक्कुटपालन आणि इतर जनावरांसाठी खाद्य म्हणून वापरला जातो. तसेच धान्य आधारित डिस्टिलरीज इथेनॉल तयार करण्यासाठी कच्चा माल म्हणूनही त्याचा वापर करतात . हे इथेनॉल पेट्रोलमध्ये मिसळण्यासाठी तेल विपणन कंपन्यांना पुरवले जाते.
तांदळाच्या देशांतर्गत किमतीत वाढ होत आहे आणि तांदळाचे सुमारे 10 दशलक्ष मेट्रिक टन कमी उत्पादन होईल असा अंदाज वर्तवण्यात आल्यामुळे आणि गेल्या वर्षीच्या याच कालावधीच्या तुलनेत बिगर -बासमती तांदळाच्या निर्यातीत 11% वाढ झाल्यामुळे तांदळाच्या किमती आणखी वाढू शकतात. मात्र , गेल्या वर्षी 212 लाख मेट्रिक टन निर्यात झाल्यामुळे भारताकडे अतिरिक्त तांदूळ उत्पादन आहे असे म्हणता येईल.
तुकडा तांदळाच्या निर्यात धोरणात सुधारणा: देशातील कुक्कुटपालन उद्योग तसेच इतर पशुखाद्यांसाठी वापरण्यात येणाऱ्या तुकडा तांदळाची पुरेशी उपलब्धता सुनिश्चित करण्यासाठी तसेच इथेनॉल मिश्रण कार्यक्रमाच्या यशस्वी अंमलबजावणीसाठी इथेनॉल निर्मितीसाठी सरकारने तुकडा तांदळाच्या निर्यात धोरणात  9 सप्टेंबर , 2022 पासून सुधारणा केली असून अधिसूचना क्रमांक 31/2015-2020 नुसार “मुक्त” वरून 'प्रतिबंधित ” केले आहे. मात्र 9 ते 15 सप्टेंबर 2022 या कालावधीसाठी काही बाबतीत शिथिल केले आहे, उदा. जिथे या अधिसूचनेपूर्वी मालाची उचल सुरू झाली आहे, शिपिंग बिल दाखल केले आहे आणि जहाजे आधीच आली आहेत आणि भारतीय बंदरांवर नांगरली आहेत आणि त्यांना या अधिसूचनेपूर्वी रोटेशन क्रमांक दिला गेला आहे, या अधिसूचनेपूर्वी सीमाशुल्क विभागाकडे माल पाठवला आहे. आणि त्यांच्या प्रणालीमध्ये त्याची नोंद झाली आहे.
बिगर- बासमती तांदूळ  आणि बासमती तांदळाच्या निर्यात धोरणात कोणताही बदल नाही.
सरकारने उकडा तांदूळ  संबंधित धोरणात कोणतेही बदल केलेले नाहीत, जेणेकरून शेतकऱ्यांना रास्त दर यापुढेही मिळू शकेल. तसेच जागतिक तांदूळ निर्यातीत भारताचा लक्षणीय वाटा असल्यामुळे आयातीवर अवलंबून असलेल्या गरीब देशांसाठी उकडा तांदूळ पुरेशा प्रमाणात उपलब्ध असेल.
त्याचप्रमाणे, बासमती तांदळाच्या  धोरणात कोणताही बदल करण्यात आलेला नाही . कारण बासमती तांदूळ हा प्रीमियम तांदूळ आहे , जो प्रामुख्याने विविध देशांमधील भारतीय समुदाय वापरतात आणि इतर तांदळाच्या तुलनेत त्याचे निर्यात प्रमाण खूपच कमी आहे.
उपराष्ट्रपती कार्यालय
राज्यसभा खासदार अमर सिंग यांच्या आकस्मिक निधानाबद्दल उपराष्ट्रपतींनी शोक व्यक्त केला
नवी दिल्ली, 1 ऑगस्ट 2020
उपराष्ट्रपती आणि राज्यसभा अध्यक्ष, एम वेंकैय्या नायडू यांनी राज्यसभेचे अपक्ष सदस्य अमर सिंग यांच्या निधनावर शोक व्यक्त केला आहे. 64 वर्षीय अमर सिंग यांचा आज सिंगापूर येथील रुग्णालयात मृत्यू झाला. गेल्या काही महिन्यांपासून त्यांच्यावर तिथे उपचार सुरु होते.
उपराष्ट्रपती सिंगापूर येथील भारतीय उच्चायुक्तालयाच्या नियमित संपर्कात होते आणि सिंग यांच्या उपचारांसाठी सर्वतोपरी मदत करण्याच्या सूचना केल्या होत्या.
उपराष्ट्रपती नायडू अमर सिंग यांच्याही नियमित संपर्कात होते आणि त्यांच्या आरोग्याची विचारपूस करत होते. अमर सिंग लवकरच बरे होऊन भारतात परत येतील अशी त्यांना आशा होती.
अमर सिंग यांचे तुलनेने कमी वयात निधन झाल्याबद्दल दुःख व्यक्त करताना उपराष्ट्रपती म्हणाले की, देशाने एक सक्षम संसद सदस्य गमावला आहे.
“अमर सिंग राजकीय क्षेत्रात लोकप्रिय होते आणि समाजातील दुर्बल आणि वंचित वर्गाच्या उन्नतीसाठी त्यांनी नेहमीच प्रयत्न केले”, उपराष्ट्रपती म्हणाले.
G.Chippalkatti/S.Thakur/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 112
शिक्षण मंत्रालय
राष्ट्रीय शिक्षण धोरण 2020 च्या तिसऱ्या वर्धापनदिनानिमित्त, केंद्रीय शिक्षण मंत्री धर्मेंद्र प्रधान यांनी केले ULLAS या, नव भारत साक्षरता कार्यक्रमाच्या मोबाईल अॅपचे उद्घाटन
राष्ट्रीय शिक्षण धोरण 2020  च्या तिसऱ्या वर्धापनदिनानिमित्त, पंतप्रधान नरेंद्र मोदी यांनी भारत मंडपम, प्रगती मैदान, नवी दिल्ली इथे अखिल भारतीय शिक्षा समागम 2023 चे उद्घाटन केले.
केंद्रीय शिक्षण मंत्री आणि कौशल्य विकास आणि उद्योजकता मंत्री, धर्मेंद्र प्रधान यांनी, बोधचिन्ह, जन जन साक्षर हे घोषवाक्य आणि नव भारत साक्षरता कार्यक्रमाच्या ULLAS या मोबाईल अॅप्लिकेशनचे , भारत मंडपम, प्रगती मैदान, नवी दिल्ली इथे उद्घाटन केले.
मूलभूत साक्षरता प्रदान करण्यासाठी तंत्रज्ञानाच्या क्षमतेचा उपयोग करण्यात, ULLAS मोबाईल ऍप्लिकेशन हे एक महत्त्वपूर्ण मैलाचा दगड असल्याचे प्रधान यावेळी बोलताना म्हणाले. वापर करण्यासाठी आणि परस्पर संवादासाठी सोपे असलेले हे अॅप, अॅन्ड्रॉईड आणि आय ओ एस, दोन्हीवर उपलब्ध आहे आणि एन सी इ आर टी च्या दिक्षा पोर्टलद्वारे विद्यार्थ्यांना अध्ययनाच्या विविध प्रकारांमध्ये सहभागी होण्यासाठी डिजिटल प्रवेशद्वार म्हणून काम करेल, असेही त्यांनी सांगितले. स्वयं-नोंदणीद्वारे किंवा सर्वेक्षणकर्त्यांद्वारे, विद्यार्थी आणि स्वयंसेवकांच्या नोंदणीसाठी ULLAS अॅपचा वापर केला जाऊ शकतो, असेही ते म्हणाले. कार्यात्मक साक्षरता, व्यावसायिक कौशल्ये आणि आर्थिक साक्षरता, कायदेविषयक साक्षरता, डिजिटल साक्षरता, आणि राष्ट्र उभारणीत सहभागी होण्यासाठी नागरिकांचे सक्षमीकरण यासारख्या अनेक महत्त्वाच्या जीवन कौशल्यांना चालना देण्यावर, ULLAS अॅप लक्ष केंद्रित करेल, असे मंत्र्यांनी अधोरेखित केले. हे अॅप सतत शिकण्याची आणि ज्ञानाची देवाणघेवाण करण्याची संस्कृती, भारतभरातील समुदायांमध्ये वाढीला लावते, असेही ते म्हणाले.
ULLAS  म्हणजेच समाजातील सर्वांसाठी, अध्ययन आजीवन समजून घेण्याचा उपक्रम, देशभरात शिक्षण आणि साक्षरतेमध्ये क्रांती घडवून आणण्यासाठी सज्ज आहे. प्रत्येक व्यक्तीपर्यंत पोहोचणारी अध्ययन परिसंस्था वाढवून, तसेच महत्वाच्या जीवनकौशल्य प्राप्तीसाठी मूलभूत साक्षरता निर्माण करून, हे अॅप या बाबी साध्य करु शकेल. शाळेत जाण्याची संधी न मिळालेल्या 15 वर्षे आणि त्याहून अधिक वयाच्या नागरिकांना हे अॅप, प्राथमिक शिक्षण, डिजिटल आणि आर्थिक साक्षरता, तसेच महत्वाची जीवन कौशल्ये देऊ करते. स्वयंसेवेच्या माध्यमातून याची अंमलबजावणी होत आहे.
नवीन बोधचिन्ह आणि घोषवाक्य, तसेच " ULLAS: नव भारत साक्षरता कार्यक्रम", या एकंदर मोहिमेचा उत्साह आणि जोम दर्शवतात. हे सर्व देशाच्या कानाकोपऱ्यात पसरणाऱ्या ज्ञानाच्या प्रकाशाचे प्रतीक आहे, हे नागरिकांना शिक्षणाच्या सामर्थ्याने सशक्त बनवते आणि प्रत्येक व्यक्तीमध्ये कुतूहलाची ज्योत प्रज्वलित करते आणि जन जन साक्षर बनवते.
ही योजना, स्वयंसेवकांना राष्ट्र उभारणीसाठी कर्तव्य किंवा कर्तव्य बोध म्हणून योजनेत भाग घेण्यास प्रवृत्त करेल आणि विद्यार्थी स्वयंसेवकांना शाळा/विद्यापीठातील प्रमाणपत्रे, प्रशंसापत्रे, सत्कार . अशा माध्यमांद्वारे श्रेय आणि प्रोत्साहन देईल.
ULLAS: नव भारत साक्षरता कार्यक्रमाबद्दल अधिक जाणून घेण्यासाठी गुगल प्लेस्टोअर किंवा आय ओ एस अॅप स्टोअरवरून मोबाइल अॅप्लिकेशन डाउनलोड करा.
पंतप्रधान कार्यालय
पंतप्रधान नरेंद्र मोदी यांनी माजी पंतप्रधान मनमोहन सिंह यांना वाढदिवसानिमित्त दिल्या शुभेच्छा
पंतप्रधान नरेंद्र मोदी यांनी माजी पंतप्रधान मनमोहन सिंह यांना, त्यांच्या वाढदिवसानिमित्त शुभेच्छा दिल्या आहेत.
पंतप्रधान नरेंद्र मोदी यांनी एका व्टिटर संदेशामध्ये म्हटले आहे की, ‘’ मनमोहन सिंह जी, वाढदिवसानिमित्त शुभेच्छा. आपल्याला उत्तम आरोग्य आणि दीर्घायुष्य लाभावे, अशी मी परमात्म्याकडे प्रार्थना करतो.‘’
Birthday greetings to Dr. Manmohan Singh Ji. I pray to Almighty that he is blessed with a long and healthy life.
— Narendra Modi  September 26, 2020
अर्थ मंत्रालय
केंद्रीय अर्थमंत्री निर्मला सीतारामन यांनी मुंबईत प्रत्यक्ष आणि अप्रत्यक्ष कर अधिकाऱ्यांसोबत घेतली बैठक
उद्योजकांशीही साधला संवाद
केंद्रीय अर्थमंत्री निर्मला सीतारामन दोन दिवसांच्या मुंबई दौऱ्यावर असून आज त्यांनी प्राप्तिकर विभागाचे वरिष्ठ अधिकारी आणि जीएसटी आणि सीमाशुल्क विभागाच्या अधिकाऱ्यांसोबत महत्त्वाच्या बैठका घेतल्या. महसूल सचिव तरुण बजाज, केंद्रीय प्रत्यक्ष कर मंडळचे  अध्यक्ष जे बी मोहपात्रा, केंद्रीय अप्रत्यक्ष कर आणि सीमाशुल्क मंडळाचे  अध्यक्ष उपस्थित होते.
त्यानंतर संध्याकाळी अर्थमंत्र्यांनी भारतीय उद्योग महासंघाने  आयोजित केलेल्या एका कार्यक्रमात उद्योजकांची भेट घेतली.
उद्या, सीतारामन सार्वजनिक क्षेत्रातील सर्व बँकांच्या प्रमुखांबरोबर सार्वजनिक क्षेत्रातील बँकांच्या वार्षिक कामगिरीचा आढावा घेणार आहेत.
अर्थमंत्री EASE 4.0  चा शुभारंभ करतील. स्वच्छ आणि स्मार्ट बँकिंगला संस्थात्मक बनवण्याच्या उद्देशासह सार्वजनिक क्षेत्रातील बँकांसाठी EASE हा एक सामायिक सुधारणा कार्यक्रम आहे. त्याची पहिली आवृत्ती EASE 1.0 जानेवारी 2018 मध्ये सुरु करण्यात आली होती.
राष्ट्रपती कार्यालय
राष्ट्रपती द्रौपदी मुर्मू यांनी दिवंगत एन.टी. रामाराव यांच्या स्मृती प्रीत्यर्थ विशेष नाणे केले प्रकाशित
नवी दिल्ली, 28 ऑगस्ट 2023
राष्ट्रपती द्रौपदी मुर्मू यांनी आज  राष्ट्रपती भवनातील सांस्कृतिक केंद्रात दिवंगत एन.टी. रामाराव यांच्या जन्मशताब्दी वर्षाच्या स्मृती प्रीत्यर्थ विशेष नाणे प्रकाशित केले.
यावेळी बोलताना राष्ट्रपती म्हणाल्या की, दिवंगत एन टी रामाराव यांनी तेलुगू चित्रपटांच्या माध्यमातून भारतीय चित्रपट आणि संस्कृती समृद्ध केली. त्यांनी आपल्या अभिनयाने रामायण आणि महाभारतातील प्रमुख व्यक्तिरेखा जिवंत केल्या. त्यांनी साकारलेल्या भगवान राम आणि भगवान कृष्ण यांच्या व्यक्तिरेखा इतक्या जिवंत होत्या, की लोक एनटीआर यांची पूजा करू लागले. एनटीआर यांनी आपल्या अभिनयातून सर्वसामान्यांच्या वेदनाही व्यक्त केल्याचे त्यांनी नमूद केले. त्यांनी आपल्या ‘मानुशुलान्ता ओक्कते’, म्हणजेच सर्व माणसे समान आहेत, या आपल्या एका चित्रपटातून त्यांनी सामाजिक न्याय आणि समानतेचा संदेश दिला.
राष्ट्रपती म्हणाल्या की, एक लोकसेवक आणि नेता म्हणून एनटीआर यांची लोकप्रियता तेवढीच व्यापक होती. त्यांनी आपल्या असामान्य व्यक्तिमत्वाने आणि कठोर परिश्रमांनी भारतीय राजकारणात एक आगळा वेगळा अध्याय निर्माण केला. त्यांनी अनेक लोककल्याणकारी उपक्रम सुरु केले, ज्याचे आजही स्मरण केले जाते.
एनटीआर यांच्या स्मृती प्रीत्यर्थ विशेष नाणे जारी केल्याबद्दल त्यांनी भारत सरकारच्या वित्त मंत्रालयाची प्रशंसा केली. त्यांच्या आगळ्या वेगळ्या व्यक्तिमत्वाची छबी लोकांच्या, विशेषतः तेलुगु भाषिक लोकांच्या हृदयात कायम राहील, असे त्या म्हणाल्या.
राष्ट्रपतींचे भाषण पाहण्यासाठी कृपया येथे क्लिक कराS.Kane/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 83
परराष्ट्र व्यवहार मंत्रालय
कुर्दिश सुलेमानी गव्हर्नर - राज्यपाल भेट
कुर्दीश व्याकरणावर पाणिनी यांचा प्रभाव असल्याची डॉ अबूबकर यांची माहिती
द्विपक्षीय संबंध दृढ करण्यासाठी कृती आराखडा तयार करावा : राज्यपाल
मुंबई, 20 एप्रिल 2022
इराकच्या कुर्दिस्तान भागातील सुलेमानी प्रांताचे गव्हर्नर डॉ हवल अबूबकर यांनी आज राज्यपाल भगतसिंह कोश्यारी यांची राजभवन मुंबई येथे सदिच्छा भेट घेतली.
भारतीय सांस्कृतिक संबंध परिषदेने विशिष्ट अतिथींच्या भारतभेटीच्या कार्यक्रमांतर्गत डॉ हवल अबूबकर यांच्या भारत भेटीचे आयोजन केले आहे.
इराकी आणि विशेषतः कुर्दीश भाषिक सुलेमानी लोक भारतीय संस्कृतीशी व हिंदुस्थानी लोकांशी विशषत्वाने जोडले आहेत. भारत व कुर्दिश सुलेमानी प्रांतांचे ऐतिहासिक संबंध अधिक दृढ व्हावे यादृष्टीने आपण प्रयत्न करू असे गव्हर्नर डॉ अबूबकर यांनी राज्यपालांना सांगितले.
भारत व कुर्दिश सुलेमानी प्रांतांमधील संबंध दृढ व्हावे या दृष्टीने एक कृती आराखडा तयार करावा अशी अपेक्षा राज्यपाल कोश्यारी यांनी व्यक्त केली.
इराक भारताकडून तांदूळ, कपडे, इलेकट्रॉनिक उत्पादने आयात करत असून उभय देशांमधील व्यापारी संबंध वाढावे या दृष्टीने आपण येथील व्यावसायिक व चेंबर ऑफ कॉमर्सशी चर्चा केल्याचे डॉ अबूबकर यांनी सांगितले.
इराक मध्ये एक लाख भारतीय असून त्यापैकी35000 सुलेमानी प्रांतात राहत असून दूरसंचार, सिमेंट, पोलाद, व्यापार वाणिज्य व आरोग्य सेवा क्षेत्रात मोठे योगदान देत असल्याचे त्यांनी सांगितले.
सुलेमानी प्रांतातील पर्वतरांगावर भारतीय देवी-देवतांची शिल्पे कोरली असल्याचे त्यांनी सांगितले. जुन्या सुलेमानी लोकांना भारतीय भाषा देखील अवगत होत्या. कुर्दिश भाषेच्या व्याकरणावर पाणिनी यांचा प्रभाव असल्याचे डॉ अबूबकर यांनी सांगितले.
जगभर 50 लाख कुर्दिश भाषिक लोक राहत असून यापैकी बहुतांश इराकी कुर्दिस्तान येथे राहतात तसेच इराण, तुर्की, व सिरिया येथे देखील राहत असल्याचे त्यांनी सांगितले. हे सर्व कुर्दिश भाषिक लोक भाषा व संस्कृतीच्या समानतेच्या धाग्याने बांधले असल्याचे त्यांनी सांगितले.
बैठकीला इराकचे मुंबईतील वाणिज्यदूत डॉ गाझी अल-तोपि तसेच भारतीय सांस्कृतिक संबंध परिषदेच्या विभागीय संचालिका रेणू प्रिथियानी उपस्थित होते.
S.Kulkarni/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 87